|  |  |  |
| --- | --- | --- |
| **Elem tartalma: Lelki ív a 2018-as Hivatás-táborhoz** | | Kategória: lelkiív |
| Szerző(k): dr. Farkas László  Szerkesztő(k): - | | Esemény: Tábor |
| Kapcsolódó téma: Hivatás | Kapcsolódó előadás:- | |
| Régió: Dél-Duna | Település: Dabas – Sári | Időpont: 2018.07. |

Kapcsolódó anyagok:

**Főelőadás négy az egyben:**

2018\_07\_hivatas\_jojj\_kovess\_engem\_negy\_foeloadas\_egyben\_foelodas\_ossz\_tabor

**Főelőadások:**

2018\_07\_hivatas\_embernek\_lenni\_foeloadas\_ossz\_tabor

2018\_07\_hivatas\_mindent\_elhagyni\_Krisztusert\_foeloadas\_ossz\_tabor

2018\_07\_hivatas\_donteni\_foeloadas\_ossz\_tabor

2018\_07\_hivatas\_keresztenynek\_lenni\_hivatas\_foeloadas\_ossz\_tabor

**Csoportfoglalkozás:**

2018\_07\_hivatas\_kiscsoportos\_kerdesek\_csoport\_ossz\_tabor

**A kapcsolódó anyagok rövid tartalmi leírása és a fent felsoroltakon kívül a témánkhoz és az eseményhez kapcsolódó esetleges egyéb anyagok az alábbi téma- és eseményösszegző dokumentumban találhatóak:**

2018\_07\_hivatas\_tabor\_osszegzo\_ossz\_tabor

Törzsanyag:

**Lelki ív a 2018-as Hivatás-táborhoz**

A tábori Igét, majd az adott napi Igéket és jelszavakat mindig a napindító gondolat keretében mondjuk el és ragasszuk is ki lehetőleg a napkezdés helyén (pl. kápolna)! A jelszót ismételtessük el velük a napindítóban, sőt a nap során többször is, pl. amikor a napi dinamikát ismételjük vagy gyakoroljuk! A napi dinamikát általában a reggeli ima után, a napi ige, a napi jelszó és a napindító gondolat után magyarázzuk el és hívjuk meg a táborlakókat annak gyakorlására!

* **Kedd:** **Tábori Ige felolvasása a nyitó Szentmise Evangéliumaként**: Gazdag Ifjú (Mk 10,17-31) – Ismerkedés

**Bevezető prédikáció**ban Laci atya **felvázolta tábor lelki ívét!** Honnan-hova fogunk eljutni! Milyen lelki utat fogunk bejárni. Elmondta és nagy papírokon kiragasztotta a falra a napok témáit, igéit. Elmondta, hogy a tábor a Hivatásról fog szólni. Vannak életállapotbeli hivatások és szakmai hivatások. Isten mindenkinek ad hivatást, mindenkit hív a szíve mélyén, de nem mindenki hallja meg. Miért nem halljuk meg?

**Prédikációs dinamika:** Laci atya egy önként jelentkezőt kért, ő volt egy ifjú és a kápolna bejáratához állította, Jézust pedig Laci atya játszotta. Az ifjú feladata az volt, hogy meghallja Jézus szavát. A többiek feladata az volt, hogy közben beszélgessenek jó hangosan a mellettük lévővel párosban arról, hogy mi jut eszükbe a hivatás szóról. Laci atya nagyon halkan egyetlen kifejezést ismételgetett: „Szeretlek Téged!”. Amint az ifjú meghallotta vagy le tudta olvasni a szájáról, akkor feltette a kezét. Ekkor Laci atya fütyült egy nagyot, hogy csöndben mindenki meghallja, hogy helyesen fejtette-e meg az elhangzott mondatot.

* Miért nem halljuk meg Jézus szavát? – kérdezi Laci atya a résztvevőket.
* Mert vannak zavaró hangok.
* Mik ezek a zavaró hangok, amik miatt nem halljuk meg Jézus üzenetét?
* Pl. gazdagság, kényelemszeretet, evilági gondok, félelmek, kisebbségi komplexusok, alacsony önértékelés vagy épp az ellenkezője: gőg, sebzettségek, gyerekkori sérülések. Hogy nem mondták nekünk elégszer, hogy szeretetre méltók vagyunk, s ezért már Jézusnak sem hisszük el. – ezeket összeszedi a részvevőkkel Jézus.
* Mit mond Jézus a tekintetével a gazdag ifjúnak?
* „*Jézus ránézett és megkedvelte*” (Mk 10,21) – kedvellek, értékellek, szeretlek.
* Szükségünk van erre a tekintetre. Ebben a táborban ezzel a tekintettel akarunk találkozni, s most a Szentmisében azért imádkozunk, hogy ez megtörténjen Veled, mindnyájunkkal, hogy megtapasztaljuk, hogy Jézus rám tekint és megkedvel, hogy szeret. - Amikor már ki tudta találni a mondatot az ifjú, ezután megölelte őt Laci atya.
* Mit kellett volna tennie az ifjúnak, hogy meghallja Jézust?
* Kizárni a negatív, zavaró hangokat, melyek mást mondanak mint Jézus, pl. úgy sem fog szeretni senki, nem vagy elég jó. Vagy közelebb jönni Jézushoz. Ebben a táborban olyan közel akarunk kerülni Jézus szívéhez, hogy le tudjuk olvasni már az ajkáról is, amit mond és halljuk Őt.
* Ezután új szereplő is játszhat, de a másik mondat közben már egyenesen hangzavart keltenek a résztvevők: azt kell, kiabálják 4 kórusban, hogy: Szeretlek Dél-Duna! Nem lehet még ez a szeretet sem fontosabb Jézus szeretetétől. A Jézust játszó Laci atya pedig megpróbálja egyre hangosabban kiabálni az oltár elől az ifjúnak a tábor igéjét: „*Jöjj, kövess engem!*” (Lk 18,22) – Tetszés szerint Jézus szerepét is kipróbálhatja más, de aztán mondja el érzéseit, hogy milyen volt Jézusként látnia, hogy más hangokat jobban hall az ifjú, mint az övét és nehezen találja a kapcsolatot.

A tábor alapigéjét („*Jöjj, kövess engem*” (Lk 18,22) ezután egy ministráns a szembemiséző oltárra ragasztotta ki. Ezután Laci atya tovább magyarázta, hogy többféle módon követhetjük Jézus hívását. Először legyél jó ember, aztán jó keresztény, s majd jó apa, anya vagy pap, szerzetes. Majd felvázolta a tábor alább részletezett lelki ívét, a gazdag ifjú története alapján:

**Napi dinamika: Jézus pillantása  -   Nézz rá!** - ismerkedés (pl. álljatok tornasorba, aztán lábméret szerint, mennyit eszel naponta, hány ezer km-re voltál, pólóhossz-szerint, szemsötétség szerint stb.)

**Esti ima:** vö. Csodálatosnak alkottál: ima a 139-ik zsoltárral, benne vetítéssel arról, hogy te mint nő, te mint férfi ki vagy valóban Isten szemében.

-          **Szerda**: ***Napi Ige: „Jézus ránézett és megkedvelte”*** (Mk 10,21)***.  Napi jelszó:* Nézz rá!**

**Reggeli napindító gondolat:** Jó embernek lenni! – Jézus pillantása. A gazdag ifjúban Jézus látja, hogy egy jó ember, de a 10 parancsot megtartani még nem elég az üdvösséghez.

Az ifjú azt kérdezi: mit tegyek, hogy elnyerjem az örök életet (az üdvösséget)?

Jézus azt mondja, hogy ennek elnyerése érdekében: Valami még hiányzik Neked. Az üdvösséghez ugyanis követni kell Jézus hívását a szívünk mélyén. Ha a 10 parancsot megtartom legfeljebb jó zsidó vagyok, de még nem vagyok keresztény (= krisztuskövető).

                       Gyakorlat **(nevelési cél)**: nézzünk rá arra, aki éppen beszél (pl. kicsoportban, előadáskor, hirdetéskor – tiszteljük meg őt a figyelmünkkel, mint Jézus a gazdag ifjút!) Nézzünk rá egymásra! Vagyis lelki értelemben, keressük az alkalmat, hogy ismerkedjünk, különösen kiscsoport-társainkkal!

**Napi dinamika:**Volt egy tábori csengőnk, amikor az megszólalt, akkor oda kellett fordulni az éppen mellettünk állóhoz és első csengőszónál az volt a feladat, hogy állni kell a tekintetét fél percig. Második csöngetésnél az volt a feladat, hogy állni kell a tekintetét fél percig a másiknak, s közben átgondolni, mit tudok kedvelni abban az emberben és azt megdicsérni. Először külső dolgot, aztán belső dolgot kellett dicsérni. Többször és több helyzetben ismételtük ezt a nap során.

***Szerdán az 1. előadást vettük (Embernek lenni!), de kihagytuk belőle a családos hivatásról szóló részt.***

**Szerda, bűnbánati liturgia:** Fontos, hogy a tábor elején, lehetőleg a második nap mindenki meggyónjon, aki gyónhat. A többiek menjenek el beszélgetni az atyákkal vagy nővérekkel, ha elegendően vannak jelen. A bűnbánati liturgia leírását részletesen a bűnbánati liturgia nevezetű dokumentum tartalmazza. Lelki tükröt is adjunk kézbe a felkészülőknek! Ezt a lelki tükör nevezetű dokumentum tartalmazza, amit Báránkó Eszter készített még egy korábbi Ipolyos táborra.

**Esti ima:** Ünnepélyes Szentségkitétel előkészített trónusra, tömjénnel egy komolyzenei mű CD-ről való lejátszása közben. Csend, majd Jézus szavait olvassa valaki.

* **Csütörtök**: ***Napi Ige: „Add el, amid van!”*** (Mk 10,21)***. Napi jelszó:* Add el!**

**Reggeli napindító gondolat: „***Valami még hiányzik Neked: add el, amid van!*” (Mk 10,21) – Jézus elhívása. Minden hivatásbeli életállapot megkívánja, hogy elhagyjuk eddigi életkörülményeinket. Ezt kívánja pl. a házasság: “*ezért a férfi elhagyja atyját, anyját*” (Mk 10,7) vagy a papság, szerzetesség is, de az elhagyás valami újnak a születését és örömét hozza.

Ezek az életállapotbeli hivatásunk lehetséges útjai.

**Napi dinamika:** Reggeli ima után kiscsoporton belül titkos párokat húzunk. Mindenki, akit húzott, annak lesz az őrangyala a nap folyamán és apró szeretet gesztusokkal őt kell, szolgálja, de úgy, hogy ne buktassa le magát. Az a nyertes, aki a nap végén a legtöbb tippet kapta, hogy szerintem nekem X. Y. volt az őrangyalom. A nap elején kérjük meg a fiatalokat, hogy ***válasszanak ki egy számukra kedves dolgot*** vagy pl. ruhát, ***amit odaadnának*** valakinek, lehetőleg örökbe, de akár a tábor végéig vagy egy napra (pl. a telefonjukat csak egy időre adják át megőrzésre). Ezt a tárgyat hozzák el a délelőtti kiscsoportra. A kiscsoport azzal kezdődjön, hogy kérdezzük meg, hogy van-e olyan, akinek az ajándéka csak lánynak vagy fiúnak való, mert azok válasszanak először kiscsoporton belül, hogy kinek ajándékozzák. Ajándékozáskor el kell, mondják, hogy mi köti őket ehhez a tárgyhoz, s miért nehéz elajándékozniuk. Aki már kapott ajándékot, az nem kaphat még egyet. Aki utoljára ajándékoz az már csak a megmaradt embernek adhatja. Az esti ima előtt kiscsoportonként üljünk körbe és a csoport minden tagja 2 tippet tehet, hogy szerinte neki ki volt az őrangyala és miből gondolja ezt. Mivel sertepertélt, kedveskedett neki a 2 „gyanúsított”. A csoportvezető írja, hogy ki kapja a legtöbb tippet. Míg mindenki a 2-2 tippjét el nem mondja, addig tilos elárulni a helyes megoldást. Ezután már sorban felfedhetik magukat az őrangyalok, de ne úgy, hogy mindjárt elmondják, hogy ők kinek voltak az őrangyala, hanem meséljék el, hány és hány módon tettek jót védencükkel. A védencnek pedig rá kell jönnie, hogy neki volt az illető az őrangyala. Ezután, ha jut idő, azt is elmesélhetik, hogy titkon esetleg kiket próbáltak „megtéveszteni” és milyen jótettekkel.

***Csütörtökön délelőtt az 1. előadás végéről a családos hivatást vettük!*** Hívtunk tanúságtevőket, egy fiatalabb, kisgyerekes házaspárt (Makk Dániel és Kende Adri) és egy idősebb házaspárt (Ignácz szülők), akinek a gyerekei már itt voltak a táborban! Ezután kiosztottunk egy rövid összefoglalót a résztvevőknek az első előadás 3. mellékletét: Gyakorlati tanácsok a házasságra készülőknek. Ezt egy ugyanilyen nevű dokumentum is tartalmazza.

***Csütörtökön délután a 2. előadást vesszük át: Elhagyni mindent, Krisztusért!*** Papi- szerzetesi hivatásról legyen szó! Hívtunk tanúságtevőket! Férfi szerzetes: Szaniszló atya (szalvatoriánus), női „szerzetes” Jobbágy Bori (Szociális Testvérek Társasága), Farkas László atya (egyházmegyés papi hivatásról). A papi-szerzetesi műhelyt bevezette Bori és Laci atya az előadás részleteivel és annak tisztázásával mi a különbség az egyházmegyés papi és a szerzetesi hivatás között. Ezután forgószínpados műhelyekben tabuk nélkül lehetett bármit kérdezni a tanúságtevőktől.

**Esti ima:** Miután körbeértünk az őrangyalok lelepleződésével, csináljunk őrangyal-védenc párokat, akik 5 percezzenek (meséljenek egymásnak magukról, pl. tábori lelki élményeikről), majd imádkozzanak egymásért hangosan, miután megosztott egymással az imaszándékaikat! A csoportvezető mutasson be egy példát, hogy mit jelent egy imaszándékért hangosan imádkozni a saját szavainkkal. Az ima végén kis keresztet rajzoljanak egymás homlokára! Ezután mindenki keresse meg azt, akivel még párba kell állnia (ha előbb pl. az őrangyalával állt párba, akkor most védencével álljon), 5 percezzenek, majd imádkozzanak egymásért.

-          **Péntek**: Dönteni! ***Jelszó:*****Döntsd el!** ***Ige: „Akiket Isten Lelke vezérel, azok Isten Fiai.”*** (Róm 8,14) Böjt, puszta és imádság a Szentlélek indításai meghallásának és a jó döntésnek a feltétele, továbbá, hogy a kegyelem állapotában legyünk. Aki még nem gyónt volna meg, azt ma tegye meg!

**Reggeli napindító gondolat:** Hogy tudok jó döntést hozni, megkülönböztetve a lelkeket? Hogy tudok döntésemben kitartani. Rossz példa: az ifjú, aki szomorúan távozott (döntésképtelen) Jó példa: Ábrahám és az apostolok. Ma az életállapotbeli hivatásokról lesz szó és arról, hogyan tudom eldönteni, hogy Isten papnak, szerzetesnek vagy házasságra hív. Ma reggel és délben böjtölni fogunk. A böjt segít bennünket a tisztánlátáshoz, ahhoz, hogy ne a mi ösztönös természetünk szerint döntsünk, hanem a Szentlélek indítására tudjunk figyelni. A mai napon kimegyünk a pusztába, s ott csak vizet és kenyeret fogunk ebédel Lehet, hogy most van egy fontos döntésed

**Dinamika a zsolozsmában:** Zsolozsmában a Miatyánk előtt megállunk: most gondolj egy nehéz döntésedre, amiben szeretnél nagyobb világosságot kapni. Csend. Ma ki fogunk menni a pusztába, kenyéren és vízen fogunk böjtölni, hogy a tisztánlátás kegyelmét megkapjuk. Gondolj továbbá egy valakire, akinek szüksége lehet az imádra és, aki fontos Neked és akiért szeretnéd felajánlani a mai böjtöd szenvedéseit. Akire gondolni fogsz, amikor esetleg nehéz lesz a böjt, vagy megfájdulna a fejed, akiért a mai nap minden szenvedését felajánlod. Csend. Most csak egy embert választhatsz (lehet rokon, barát, ismerős, tábor lakó). Döntsd el, hogy kiért fogsz böjtölni. Csend. Akinek megvan, az tegye fel a kezét. Ezután a Miatyánkkal folytassuk.

Zsolozsma után a napi Ige és jelszó átadása után:

**Napindító dinamika:** Nagy döntéseinket a kicsi döntéseink határozzák meg. A mai napon hozz sok kicsi szeretetdöntést, tegyél apró szolgálatokat. A fiúk egy lányt fognak választani, a lányok egy fiút, akiért ma sok apró szeretetdöntést fognak hozni. A napindító után különvonulunk a fiúkkal, férfi vezetők úgy, hogy nálunk van a táborban aznap jelenlévő minden lány névsora, a lányok is külön vonulnak a fiúk névsorával. A fiúk és a lányok a döntést gyakorolják. Körbeállítjuk őket és elmondjuk, hogy most a döntést gyakoroljuk. Akik határozottabban és bátrabban mernek dönteni, azok jobban járhatnak, mert több lehetőségből választhatnak. Akik máris be tudják vállalni, melyik lányt választanák, azok tegyék fel a kezüket. Velük különvonulunk, míg a másik körben beszélget velük valaki arról, hogy milyen fontos egy hölgy számára, hogy mellette döntsön valaki, hogy neki megkülönböztetett figyelmet szenteljenek, hogy Őt válasszák. Továbbá milyen fontos, hogy mindenkit válasszon valaki. Ezért lesz olyan fiú, aki 2 lányt is szolgálhat ma. Nem fontos, hogy azt a lányt válaszd, aki szimpatikus. Elég, ha olyat választasz, akinek ma meg tudod adni a teljes figyelmet és tiszteletet, apró szeretetdöntésekkel éreztetve vele a méltóságát. Akikkel külön vonultunk, azok közül, ha két fiú ugyanazt a lányt választotta, akkor sorsolunk és a veszteseknek mást kell választaniuk. Azután visszavisszük őket a nagy-körhöz, amiből addigra kiválik megint egy kisebb kör, akik ismét bátrak voltak, hogy felvállalják döntésüket. Amikor már mindenki választott, vagy mindenki kapott párt, akkor osszuk szét azokat a lányokat is lovagias fiúk között, akik még megmaradtak (feltételezve, ha a lányok többen vannak mint a fiúk). Akik kettő védencet is készek választani, azok válasszanak közülük még egyet. Adjunk ötleteket a fiúknak apró szeretetdöntésekhez és figyelmességekhez, szolgálatokhoz a választott lány felé. Buzdítsuk őket arra, hogy egy igazi férfi nemcsak a választott lány felé figyelmes és kedves, hanem mindegyik felé szolgálatkész. Mondjuk el, hogy azok a legjobb „játékosok”, akikről sok lány fogja úgy gondolni a nap végén, hogy biztos ő volt a „lovagja”, de akit húztak az tévedhetetlenül megérezze, anélkül, hogy ezt maga mutogatóan felismertetné vele az a fiú. Ez olyan mint a titkos őrangyalos játék. A lányokkal hasonlóan csinálják végig a választást, a női vezetők.

Esti táncháznál: A lányok elmondhatják a nagy plénum előtt, hogy melyik fiúk voltak ma gyanúsak nekik, mert kedvesek voltak, ki lehetett ma a lovagjuk. Kettőt tippelhetnek. Itt nem kell elmondani, hogy miből sejtették, ha nincs idő. Valaki írja fel, hogy melyik fiú kapott a legtöbb szavazatot. Az a fiú lesz a bálkirály. A nyitó táncot ő kezdi el, s ahhoz a lányhoz kell elsőként odamennie, akit Ő választott elsőként. Ha kettő lányt választott, akkor a második táncnál a másik hölgyet kérje fel. A második táncnál minden fiú kérje fel az egyik lányt, akit választott, majd beszéljék meg, hogy mivel próbálta szolgálni azt a lányt. A harmadik táncnál pedig a másik lányt kérjék fel. Tilos elmondani, hogy melyik lányt választották előbb. Úgy sincs jelentősége, mert nem mindenki az ismerkedés vágya alapján, hanem a megkülönböztetett tisztelet alapján választott. Ezeket az instrukciókat a táncháznál el is kell (lehet) mondani, nehogy valaki sértve érezze magát. Minden tánc után beszéljenek 2-3 percet arról, hogy a lányok mit vettek észre a fiú próbálkozásaiból, majd a fiú mondja el mi mindent tett, amit a lány még nem vett észre (pl. mert titokban tette: imádkozott, meglepetés rajzot csempészett annak asztalára, virágot küldött névtelenül stb., vagy, mert a hölgy fel sem figyelt rá). Ha mulasztottak a fiúk, akkor kérjenek bocsánatot és fejezzék ki, hogy ezzel a tánccal próbálták kárpótolni figyelmetlenségüket. Ezután a negyedik tánc előtt a lányok álljanak külső körbe, a fiúk belső körbe. A fiúk menjenek oda ahhoz a lányhoz, aki szerintük az Ő angyaluk volt. A lányok ne árulják el, hogy ők voltak-e. Akihez a legtöbb fiú állt, az lesz a bálkirálynő. Ezután csak az a fiú maradjon az adott lány előtt, akinek tényleg az a lány volt az angyala. A többi fiú keresse meg az angyalát. Figyelem! Néhány lány itt még üresen marad, hiszen a fiúk kisebb létszáma miatt, amíg egy lánynak csak egy fiú őrangyala volt, addig egy fiúnak kettő lány őrangyala is lehetett. Azok a lányok, akiket még nem találtak meg a fiúk, még álljanak ki a körből. A többi párnál a fiúk meséljék el, hogy mit vettek észre a lány próbálkozásaiból, és a lányok meséljék el, hogy mit tettek még, amit nem vettek észre a fiúk. Ezután a bálkirálynőt kérje fel a lovagja. Ők táncolnak ketten egy rövidebb táncra, majd az előbb párba állított fiúk kérjék fel az angyalukat. A hatodik tánc előtt a megmaradt lányok álljanak a kör közepébe, köréjük a fiúk, és azok a fiúk, akiknek szintén gyanúsnak tűntek, álljanak eléjük, egészen addig, amíg minden lány-angyalt meg nem talál a védence. Ekkor ők beszéljenek 2-3 percet, majd táncoljanak!

***Prédikációs dinamika: a 3. előadás 6. mellékletét magyarázva***. A prédikáció erről a mellékletről szólt, hogy miként tudjuk felismerni a Szentlélek hangját, sugallatait. Egy 10 literes üvegbe vizet öntöttünk, majd homokot szórtunk bele. A prédikációig leült az aljára. Ezt előtte ki kell próbálni. A prédikáció közben fejre állítottuk az üveget és összeráztuk. Ez jelzi lelkünk állapotát, hogy fel van kavarodva, hogy ahhoz, hogy tisztán halljuk a Szentlélek indíttatásait és Jézus hívását, először is le kell ülepedni a dolgoknak, hagyni kell időt, hogy letisztuljanak vágyaink. A Szentlélek sugallatai állhatatosak és belső békét hagynak maguk után, a kísértő pedig békétlenséget, zavart és csapongást.

A prédikációban Laci atya kifejtette:

* Hogy hiteles, mély vágyaink miként jelzik hivatásunkat.
* Hogy nem hiteles vagy felszínes vágyaink miként terelnek el attól.
* Hogy a hivatás 3 vektor eredőjéből rajzolódik ki: kedv, képesség (alkalmasság), indíttatás.

***Pénteken a 3. előadást vesszük:  Dönteni!***

Ezzel segítő szempontokat adunk a fiatalok kezébe a megkülönböztetéshez, jó döntések meghozatalához (vö. 6. melléklet, 26. old. – Ezt is kézbe lehet adni kinyomtatva) és abban való kitartáshoz.

**Esti ima: Közbenjáró ima**, mely az Oltáriszentség előtt történik és addig tart, amíg csak vannak imát kérők, általában éjfél és 1 óra között fejeződik be és este 8 körül kezdődik. Ezen az estén egy fél órás közös Szentségimádással kezdünk (kb. 8-8.30-ig, majd egy 10-15 perces buzdítással, s ezután kérünk minden táborlakót, hogy kb. 1 órát, este 10-ig maradjunk mind együtt, s akkortól félóránkénti vezetett csoportokkal lehet visszamenni a táborba aludni. Ezen az estén tehát két alternatíva van: vagy együtt imádkozás a többiekkel, a többiekért, vagy csendes elpihenés a táborban. Egyébként a Dél-Dunás táborban lehet, hogy csütörtök este volt a táncház és pénteken a közbenjáró, mert a kettő program egyszerre ütné egymást. A közbenjáró ima mikéntjéről a közbenjáró ima módszertana című dokumentumban olvashatunk.

* **Szombat: *Követni! Napi jelszó:* Kövess! *Napi Ige: „Valami még hiányzik Neked: …Jöjj, kövess engem!”*** (Mk 10,21) Itt arról lesz szó, hogy a fenti életállapotokat hogyan élhetjük meg keresztényként.

Hivatásunk: kereszténynek lenni, bármely életállapotban is. Ehhez nem elég a 10 parancs megtartása. Jézust kell követnünk életünk profán területein is.

a.) keresztény hivatásunk a világban: kovásznak lenni - szakmai hivatások

b.) keresztény hivatásunk az Egyházban: megtalálni a szolgálatunkat, karizmánkat. Életünk, közösségünk és szavaink evangelizálnak.

***Szombaton a 4. előadást vettük át: Kereszténynek lenni! Különböző szakmai hivatásokat mutassunk be, ha lehet!!!*** Mutassuk be, hogy ezekkel a szakmákkal hogyan lehet kovászként Isten országának növekedését szolgálni. Példa pl. Boldog Batthyány-Strattman László orvos (2. melléklet). A 7. melléklet is fontos lehet zárásként.

**Esti ima:** Az esti záróimában mindenki hangosan mondja el, hogy min keresztül és hogyan érintette meg a táborban Őt az Isten.

* **Vasárnap:** Táborzáró és téma-lecsengető nap. Tamás atya összefoglalta a héten elhangzottakat, a kapott kegyelmeket a táborzáró Szentmisében. Megünnepeltük, hogy Isten mit tett velünk, hogyan cselekedett köztünk.

**Reggeli imák és napindítók**

**A 2018-as tábori reggeli imákon zsolozsmázás volt, de sajátos dinamikákkal. Visszatérő zsoltárunk a 139-es. A két kórus lehet pl. a fiúk és a lányok.**

**Instrukciók:** Az első 3 napon csak a 139-es zsoltárt ismételgessük, s közben tanuljuk meg a recitálást, továbbá a himnusz és a benedictus éneklését, valamint a felállást, leülést, meghajlást. Az atya mutassa be ezeket és magyarázza el a jelentőségét!

**Ösztönözzük a jelenlévőket, hogy töltsék le telefonjukra az imaórák liturgiája című alkalmazást és otthon is imádkozzák vagy utazás közben és közösségben!**

* **Szerda reggel:** A 139. zsoltárt vettük körül Szent Jakab napi antifónákkal és meghívástörténettel. A végén, az egyetemes könyörgések után, a Miatyánk előtt:
* **Dinamika az imában:** A zsoltárszakasz után a 139. zsoltár első 6 verséhez szóló mellékelt elmélkedést olvasunk fel, majd rövid csendet tartunk. Ezután mindenki hangosan visszhangozza az előző zsoltárszakaszból (139. zsoltárból) azt a szót vagy mondatot, ami megérintette őt. Az sem baj, ha ketten is ugyanazt mondják. Egy idő után a zsolozsmát vezető atya leállítja a visszhangot, majd folytatja a zsolozsmát a rövid olvasmánnyal, hogy a reggeli imára szánt időbe beleférjünk.
* **Csütörtök reggel:** A 139. zsoltárt vettük körül Szent Anna napi antifónákkal és himnusszal.

**Dinamika az imában**: a zsolozsma előtt kiosztott mondatokból mindenki, aki úgy érzi, hogy neki szólt felolvashatja hangosan. Az **Isten levele Neked** című igékkel teli írást mondatonként szétvágva kiosztjuk a résztvevőknek a zsolozsma előtt, de még összehajtva. Most kérjük, hogy ebben a csendben bontsák ki, engedjék, hogy szóljon hozzájuk, majd olvassák fel hangosan, akikhez szólt. Nem baj, ha három embernek is ugyanaz szólt.

* **Péntek reggel:** A zsolozsmát a napjáról vegyük, de ne a napi zsoltárokkal, hanem a 139. zsoltárt vegyük körül a napi antifónákkal.

**Dinamika az imában:** A rövid olvasmány előtt olvassuk fel a mellékelt elmélkedést a 139. zsoltár 13-18. verséhez, majd mindenki hangosan visszhangozza azt a mondatot vagy szót, ami megérintette.

* **Szombat reggel:** A zsolozsmát Szűz Mária szombatjáról vegyük a gazdag ifjúról szóló olvasmánnyal (Mk 10, 17-22), minden dinamika nélkül, szabályosan, teljes ünnepélyességgel és tömjénezéssel. El kell próbálni az énekeket, pl. himnusz, benedictus, zsoltártónus stb.
* **Vasárnap reggel:** A zsolozsmát vasárnapról vesszük minden dinamika nélkül, szabályosan, teljes ünnepélyességgel és tömjénezéssel. El kell próbálni az énekeket, pl. himnusz, benedictus, zsoltártónus stb.

Eszközigény: